b"\n_START_ARTICLE_\nKula-pohod\n_START_PARAGRAPH_\nKula je sustav obredne razmjene na podru\xc4\x8dju Milne Bay provincije u Papua Novoj Gvineji. Poznat i kao kula-pohod ili kula-krug ova sve\xc4\x8danost se prakticira me\xc4\x91u 18 zajednica oto\xc4\x8dja Massim (koje obuhva\xc4\x87a i Trobrijandske otoke), te uklju\xc4\x87uje vi\xc5\xa1e od tisu\xc4\x87u pojedinaca.\n_START_SECTION_\nOpis obreda\n_START_PARAGRAPH_\nSudionici ceremonije plove stotinama milja u glomaznim kanuima s ciljem razmjene cijenjenih predmeta, uglavnom ukrasa. Putuju\xc4\x87i u krug, u smjeru suprotnom od kazaljke na sat, tako se razmjenjuju ogrlice i narukvice od \xc5\xa1koljki, predmeti koji nemaju prakti\xc4\x8dnu uporabu, ve\xc4\x87 predstavljaju simbole statusa i bogatstva. Svrha ovakvih trgova\xc4\x8dkih i socijalnih transakcija je stvaranje jakih i dobrih odnosa me\xc4\x91u akterima razmjene. \xc4\x8cin darivanja je pokazatelj veli\xc4\x8dine darivatelja, a ovakva partnerstva (karayta'u) podrazumjevaju obveze me\xc4\x91usobne gostoljubivosti i za\xc5\xa1tite. Darovi kula obreda nikada ne ostaju dugo u rukama primatelja, ve\xc4\x87 ih se nastavlja razmjenjivati s ostalim partnerima. Naime, pojedinac ima vi\xc5\xa1e partnera, ovisno o svome statusu; va\xc5\xbeniji vo\xc4\x91e mogu ih imati i stotine, dok ih manje utjecajni pojedinci imaju desetak._NEWLINE_Darivanje se na Trobrijandskom oto\xc4\x8dju vr\xc5\xa1i i u religiozne svrhe. Darivanjem vaygua - dragocijenih predmeta, amajlija i ukrasa - tjera se tauvau, zao duh utjelovljen u obliku mrtve zmije ili podzemnog pauka. Komuniciranje s duhovima vr\xc5\xa1i se i prilikom svetkovina u \xc4\x8dast mrtvih, zvanih mila-mila, gdje se, prema vjerovanju sudionika rituala, sjene prilo\xc5\xbeenih dragocjenosti odnose u zemlju mrtvih kako bi se i duhovi pokojnika nadmetali u bogatstvu i razmjenjivali poput \xc5\xbeivih."